**BAJKA KRATKOG VIJEKA**

Lena i Marin upoznali su se na umrežavanju mladih profesionalaca jedne večeri u studenom. Odmah su se zaljubili. Zamijetio ju je dok je stajala pored stola sa sirom i vinom koje se posluživalo u plastičnim čašama. Promatrao je kako s zanimanjem sluša stručnjaka za razvoj karijere, inteligentnog pogleda, valovite kose boje karamele koja se u slapu spuštala do sredine leđa. Pričekao je da netko postavi pitanje stručnjaku i povede razgovor u drugom smjeru. Prišao je stolu, natočio dvije čaše vina i jednu pružio njoj, gledajući je izravno u oči. „Ti si dovoljno pametna i već znaš što HR stručnjaci imaju za reći“ uputio joj je krasan osmijeh. Do kraja večeri, više nije slušala predavače, nije dijelila posjetnice drugim sudionicima niti ih dodavala na svoj LinkedIn račun.

Razgovarali su na malom balkonu co-working prostora u kojem se umrežavanje odvijalo. Razgovor je tekao, kemija je bila prisutna: da je postojao neki uređaj za mjerenje, očitanje bi bilo van skale. On je bio tridesetogodišnji odvjetnički vježbenik, visok, smeđokos, prodorno plavih očiju. Bio je dobro odjeven, imao smisla za humor i bavio se veslanjem. Njoj je bilo 26 godina, radila je u agenciji za odnose s javnošću i bila je samodostatna, lijepa i drčna, društvena. Kad god je mogla, radila je na projektima s društveno korisnom komponentom. Sviđalo joj se što je Marin progresivan, što je zagovarao prava manjina i integraciju izbjeglica, način na koji je koristio svoju karizmu u argumentiranju u bilo kojoj vrsti rasprave. Sviđalo joj se to što joj je prišao, i način na koji je držao dlan na zatiljku dok je pokušavao ispipati sviđa li joj se. Njemu se sviđao Lenin opušteni, ali čvrsti stav. Nije bila glupača, ne. Odmah mu je u oko upao mali madež iznad njene lijeve obrve. Nije mu kroz večer promaknulo da je nekoliko momaka odmjerilo Lenu, priželjkujući ju nekako dobiti nasamo. I to ne zato da bi dobili još podrške na LinkedInu.

Sljedećih nekoliko tjedana počeli su provoditi sve više vremena zajedno. Počelo je s dopisivanjem, koje je trajalo kasno u noć. Nakon nekoliko izlazaka u kazalište i na večeru, jednostavno su postali par. Razgovori su tekli, otkrivali su razne zanimljivosti jedno o drugome, smiješne anegdote iz djetinjstva, sramotna pijanstva s fakulteta, ambicije za budućnost. Novu Godinu proslavili su svaki u svom aranžmanu, no vrlo brzo nakon ponoći, ipak su se našli u Marinovu stanu. Bili su lijepi, mladi i jako zaljubljeni.

Njegovo društvo brzo ju je prihvatilo, on je šarmirao njezino. Postao je njena pratnja na događanjima koje je organizirala njena agencija. Seks je bio fantastičan.

Najam Lenina stana isticao je s zadnjim danom veljače. Marin ju je uspio nagovoriti da zatraži polog natrag i useli se k njemu. Par su, tako dobro funkcioniraju, zar ne bi bilo logično da i žive zajedno?Pristala je, iako se duboko u njoj promeškoljio crv sumnje. Zašto ne? Sretni su, slažu se, a ionako je željela promijeniti stan. Tako se stvari u životu odvijaju, mislila je. Samo joj je jedna prijateljica rekla da prije toga ipak dobro promisli. No, u ožujkuveć je živjela u novom stanu, novi život s novim muškarcem.

Do ljeta je sve odvijalo najnormalnije. Radili su, kuhali zajedno, izlazili. Lena je s njim išla na Jarun i gledala ga kako vesla. Ponosila se snagom kojom njezin dečko klizi na vodi, skladnim pokretima njegovih nogu i torza, činjenicom da je njezin. Zanemarivala je male znakove za uzbunu koji su se počeli pojavljivati. Kako bi mu se lice smrknulo ako bi je neki drugi muškarac pogledao dok bi zajedno u supermarketu kupovali namirnice. Inzistiranje da hoda s njom do njenog posla, iako je njegov bio u suprotnom smjeru. Nalaženje pod polusatnim pauzama za ručak. Racionalizirala je to, odgurujući analize tih situacija od sebe, govoreći si da previše analizira i radi problem tamo gdje ga nema. U supermarketu je ipak počela spuštati pogled prema podu kad god bi se našli pred nekim muškarcem.

Sredinom srpnja Marin je počeo spremati pravosudni ispit. Tad je i počeo dočekivati Lenu ispred zgrade u kojoj je bila smještena njena agencija. Kako bi ju sigurno dopratio doma. Prvo joj je to bilo simpatično. Zajedno bi otišli do grada na kavu, sladoled, ili po namirnice. No nakon tjedan dana rekla mu je da ne treba baš svaki dan dolaziti po nju. „Nemam problem s time. Ionako cijeli dan čamim s knjigom, drago mi je izaći.“

Mislila je da se ponaša kao dijete kad mu je rekla da ne treba s njom na event koji je organizirala, zadnji prije sezone kiselih krastavaca, prije nego se glavnina stanovnika Zagreba otputi na more i grad ostane jezivo prazan. „Ionako je to promocija šminke, doći će same žene, dosađivat ćeš se, a ja neću moći biti s tobom jer je pola firme već na godišnjem i morat ću glavninu toga odrađivati.“ Kolutao je očima i ispuhivao zrak. „Idi radije ti na cugu, ili samo ostani doma i naspavaj se!“

Kad se kasno te noći vratila iscrpljena u stan, nije očekivala njegovu reakciju koja će ju u potpunosti izbaciti iz orbite skladnog života kojim su živjeli.

Našla ga je budnog, kako se duri i izbjegava razgovor. Izbjegavanje se brzo pretvorilo u pasivnu agresiju, a potom u nesputanu provalu bijesa. Prvo je mislila da se šali s pitanjima poput „Priznaj s kim s bila“, no stvarnost ju je udarila svom silinom kad ju je zgrabio za zapešće. Divljački pogled u njegovim očima bilo je nešto s čime s po prvi put u životu sreće. Nakon nekoliko trenutaka ulovila je sebe kako se smije, a onda zamuckuje objašnjavajući mu da je morala sravnati račune s dobavljačima, ostati dok zadnji gosti ne odu, popiti piće sa sponzorima. „Lažeš!!“ urlao je Marin. „Bila si s drugim!“

Još uvijek držeći ju za ruku, odvukao ju je u kuhinju. Adrenalin joj je počeo kolati kroz vene, nakon prvotnog šoka uspjela se pribrati i pogladavši ga u oči, rekla je što je hladnije mogla: „Marine, pusti mi ruku, boli me. Ni sa kim nisam bila i ne zaslužujem ovaj tretman. Što te spopalo?“

Izravan, hladan i objektivan pristup nije upalio. Završila je leđima pribijena za hladnjak, njegova ruka na njenom vratu. Skrenula je pogled udesno, vidjela metalnu moku za pripremu kave. Glavom joj je poput munje prošla misao, moka joj je bila na dohvat ruke. Može ga udariti u glavu, jedan brz udarac u sljepoočnicu. Odustala je od te ideje, ispustila je krik. To ga je smelo. Mogućnost da mu se pokvari imidž gospodina savršenog, da nastane pukotina u njegovom obrazu. Kao da je doživio odvajanje od svijesti, skrenuo je pogled, izašao iz stana.

Lena je ostala na podu u kuhinji, zatečena. Ništa nije imalo smisla. Što se to upravo bilo dogodilo? Kao scena iz nekog trilera, a ne njenog života. Takve se stvari ne događaju ženama poput nje. Nije znala što da radi. Tko je bio taj čovjek? Nije to bio njen Marin.

Natočila je čašu vode i otišla u kupaonicu. Na zapešću se već javio podljev krvi poprimajući oteklinu boje šljive, dokazi su bili vidljivi i na vratu. Počela je duboko disati. Pustila je i nekoliko suza, a onda se pokušala sabrati. Ne može ostati u stanu večeras. Nije bila sigurna ni da će se vratiti. A Marina nije htjela ni vidjeti*.* Pri samoj pomisli na njega, stresla se od užasa. Nije to bio njen Marin. U svijesti su joj, dok je uzimala torbu i zaključavala vrata stana, bljeskali svi prizori pri kojima joj se javljao onaj crv sumnje, svaka kupnja u supermarketu kad bi spuštala pogled, sva ona dočekivanja nakon posla u zadnje vrijeme.

Hodala je, a da nije znala kamo ide. Nije se htjela javljati prijateljima. Bilo ju je sram, a nije znala zašto. Ne može ovakva ni roditeljima na oči. Bolio ju je vrat. Mobitel je počeo zvoniti. Nije mu se htjela javiti. Odzvonio je još tri puta. Hodala je u krugovima, počele su dolaziti poruke.

„Oprosti ☹“

„Oprosti mi, ne znam što mi je bilo“

„Jako te volim“

„Pukao sam od previše stresa, ovaj pravosudni me totalno sjebao.“

Pa još jedan poziv.

„Molim te, javi se. Jesi li dobro? Nisam te htio ozlijediti“

„Lena, volim te, brinem se za tebe.“

Lena je bila preopterećena emocijama, i fizički jedva da je to mogla izdržati. Voljela je Marina, a opet, nije mu se htjela vratiti te noći. Osjećala je ljubav, da, ali i strah, poniženje i krivnju. A onda je došla sljedeća poruka:

„Vidiš šta mi radiš, toliko te volim da sam izludio“

Buljila je u ekran. „Ja sam kriva.“ mislila je. „Ja sam kriva??“ Odvrtila je uvredbe i optužbe koje je Marin na nju sasuo nakon što je odradila event. Kurva. *„S kime si bila?!“*

Ušla je u jedan hostel u centru i preplatila jednokrevetnu sobu. Uvukla se u krevet odjevena i plakala dok nije zaspala. Probudio ju je tek zvuk čistačice koja ju je došla istjerati, malo poslije podneva.

Umila se i opet se suočila s odrazom u ogledalu. Raščupana kosa, razmazana šminka, tragovi na vratu. Popravila je lice najbolje što je mogla kozmetikom koju je nosila u malom neseseru. Nije imala sunčane naočale iza kojih se mogla sakriti. Želudac joj se grčio.

Izašla je na vreli dan, odjevena u sada izgužvanu koktel haljinu i bijele tenisice, krvavih očiju. Slomljena i izložena, osjećala je poglede prolaznika. Iako nije pušila, zastala je na kiosku kako bi kupila cigarete i upaljač. Je li to upravo vidjela prijezir u očima prodavačice? Pogledala se u jednom izlogu, bila je rasulo. Čula je jednog srednjoškolca koji je u prolazu kraj nje komentirao: „Walk of shame!“, iza čega je uslijedilo kreveljenje i cerekanje njegove prijatelja.

Usne su joj zadrhtale, a tad je spazila i stariju sestru kako gura kolica svojeg sinčića s prijateljicom. Pohitala je prema njoj u suzama, sve joj je ispričala. Sestra se šokirala no brzo se i pribrala. Radila je u centru za socijalnu skrb i odmah je shvatila da je Lena u vezi sa zlostavljačem. Otišle su kući, Marijana ju je privremeno umirila šalicom čaja i duplom dozom Helexa.

Kasnije tog dana, nakon dugog razgovora, složile su se da će Lena provesti jedno vrijeme kod nje. S Marinom neće kontaktirati, bez obzira na njegovih četrdeset poziva. Unatoč Marijaninom inzistiranju, Lena nije htjela prijaviti Marina. Marijana ga je nazvala, tražila da isplati Lenin dio stanarine koju su ranije platili, kao i da ne bude u stanu kad ona i njen suprug dođu po Lenine stvari.

Lena je bila tupa i slomljena još danima. Hineći virozu, uzela je bolovanje. Nije znala što da radi, kamo da se okrene. Dugo joj je trebalo da shvati da bi se takvo Marinovo ponašanje nastavilo i dalje, bilo bi to klupko isprika punih suza i nasilnih ispada koje bi se samo zaplitalo i zaplitalo. „Izvukla si se, i to za dlaku. Žao mi je što si to prošla, ali bolje da znaš kako bi se obrazac skoro pa sigurno ponavljao.“ rekla joj je psihologinja iz Ženske sobe..

Naposlijetku se Lena nakon tjedan dana vratila na posao. Svezala je dvije bandane: žutu oko vrata i plavu oko zapešća. Prijateljima detalje o „prekidu“ nije iznosila, temu bi jednostavno promijenila. Jedno je vrijeme vikendom intenzivno pila. Masnice su izblijedile, no ta noć tog petka u njoj je ostavila duboki trag. Osjećaj straha s vremenom je iščeznuo, no muškarce je izbjegavala naredne dvije godine. Marina je jednom srela na ulici. Nije ustuknula, gledala ga je u oči puna bijesa, sve dok on nije spustio pogled na tlo, kao što je ona to činila svaki put dok bi bili u supermarketu.

**Emil Čančar**